ਨਵੀਂ ਦਿੱਲੀ, 7 ਮਾਰਚ
ਇਥੇ ਮੇਜਰ ਧਿਆਨ ਚੰਦ ਨੈਸ਼ਨਲ ਹਾਕੀ ਸਟੇਡੀਅਮ ਵਿੱਚ ਖੇਡੇ ਜਾ ਰਹੇ ਵਿਸ਼ਵ ਕੱਪ ਦੇ ਪੂਲ ਏ ਦੇ ਇਕ ਮੈਚ ਵਿੱਚ ਦੱਖਣੀ ਕੋਰੀਆ ਦੀ ਟੀਮ ਨੇ ਕੈਨੇਡਾ ਨੂੰ 9-2 ਨਾਲ ਹਰਾ ਦਿੱਤਾ।

ਏਸ਼ਿਆਈ ਚੈਂਪੀਅਨ ਕੋਰੀਆ ਦੀ ਟੀਮ ਨੇ ਹੁਣ ਤੱਕ ਪੂਲ ਲੀਗ ਦੇ ਤਿੰਨ ਮੈਚ ਖੇਡੇ ਹਨ, ਜਿਨ੍ਹਾਂ ਵਿੱਚੋਂ ਟੀਮ ਨੇ ਅਰਜਨਟੀਨਾ ਨੂੰ ਹਰਾਇਆ, ਓਲੰਪਿਕ ਤੇ ਵਿਸ਼ਵ ਚੈਂਪੀਅਨ ਜਰਮਨੀ ਨਾਲ ਬਰਾਬਰੀ ਕੀਤੀ ਅਤੇ ਨਿਊਜ਼ੀਲੈਂਡ ਤੋਂ ਹਾਰ ਖਾਧੀ। ਉਧਰ ਟੂਰਨਾਮੈਂਟ ਵਿੱਚ ਕੈਨੇਡਾ ਦੀ ਚੌਥੀ ਹਾਰ ਸੀ। ਹੁਣ ਉਸ ਦਾ ਆਖਰੀ ਤੇ ਪੰਜਵਾਂ ਪੂਲ ਮੈਚ 9 ਮਾਰਚ ਨੂੰ ਅਰਜਨਟੀਨਾ ਨਾਲ ਹੋਵੇਗਾ।
ਇਸ ਜਿੱਤ ਨਾਲ ਕੋਰੀਆ ਲਈ ਸੈਮੀਫਾਈਨਲ ਦੇ ਦਰਵਾਜ਼ੇ ਅਜੇ ਵੀ ਖੁੱਲ੍ਹੇ ਹਨ। ਕੋਰੀਆ ਲਈ ਪਹਿਲਾ ਗੋਲ 22ਵੇਂ ਮਿੰਟ ਵਿੱਚ ਨਾਮ ਵੂ ਹਯੂਨ ਨੇ ਪਹਿਲੇ ਪੈਨਲਟੀ ਕਾਰਨਰ ਉਤੇ ਕੀਤਾ। 35ਵੇਂ ਮਿੰਟ ਵਿੱਚ ਟੀਮ ਨੂੰ ਤੀਜਾ ਪੈਨਲਟੀ ਕਾਰਨਰ ਮਿਲਿਆ ਪਰ ਬਾਲ ਰੋਕਣ ਲਈ ਕੈਨੇਡਾ ਦੇ ਖਿਡਾਰੀ ਵੱਲੋਂ ਕੀਤੇ ਫਾਊਲ ਕਾਰਨ ਮੈਚ ਰੈਫਰੀ ਐਚ. ਕੋਲੀਨ ਨੇ ਪੈਨਲਟੀ ਸਟਰੋਕ ਦੇ ਦਿੱਤਾ। ਕੈਨੇਡਾ ਦੀ ਟੀਮ ਨੇ ਇਸ ਦਾ ਵਿਰੋਧ ਕੀਤਾ ਤੇ ਫੈਸਲਾ ਵੀਡੀਓ ਰੈਫਰੀ ਨੂੰ ਭੇਜ ਦਿੱਤਾ ਗਿਆ ਪਰ ਉਨ੍ਹਾਂ ਵੀ ਇਸ ਫੈਸਲੇ ਨੂੰ ਬਰਕਰਾਰ ਰੱਖਿਆ। ਪੈਨਲਟੀ ਸਟਰੋਕ ਉਤੇ ਜੰਗ ਜੋਂਗ ਹਯੂਨ ਨੇ ਗੋਲ ਕਰਕੇ ਲੀਡ ਨੂੰ 2-0 ਕਰ ਦਿੱਤਾ।
ਦੂਜੇ ਅੱਧ ਦੀ ਖੇਡ ਸ਼ੁਰੂ ਹੋਣ ਦੇ ਦਸ ਮਿੰਟਾਂ ਵਿੱਚ ਹੀ ਕੋਰੀਆਈ ਖਿਡਾਰੀਆਂ ਨੇ ਉਪਰੋਥਲੀ ਚਾਰ ਗੋਲ ਕਰਕੇ ਟੀਮ ਨੂੰ 6-1 ਦੀ ਲੀਡ ਦਿਵਾ ਦਿੱਤੀ। ਕੈਨੇਡਾ ਦੀ ਟੀਮ ਵੱਲੋਂ 42ਵੇਂ ਮਿੰਟ ਵਿੱਚ ਰਾਈਟ ਫਲਿੱਪ ਨੇ ਖਾਤਾ ਖੋਲਿ੍ਹਆ। ਫਲਿੱਪ ਨੇ 51ਵੇਂ ਮਿੰਟ ਵਿੱਚ ਟੀਮ ਲਈ ਦੂਜਾ ਗੋਲ ਕੀਤਾ। 60ਵੇਂ ਮਿੰਟ ਵਿੱਚ ਕੋਰੀਆ ਨੂੰ ਮੈਚ ਦਾ ਪੰਜਵਾਂ ਪੈਨਲਟੀ ਕਾਰਨਰ ਮਿਲਿਆ, ਜਿਸ ਉਤੇ ਜੰਗ ਜੋਂਗ ਹਯੂਨ ਨੇ ਟੀਮ ਲਈ ਸੱਤਵਾਂ ਗੋਲ ਕੀਤਾ। 63ਵੇਂ ਮਿੰਟ ਵਿੱਚ ਗੋਲ ਕਰਕੇ ਯੂ. ਸਿਕ ਹਯੂ ਨੇ ਹੈਟ੍ਰਿਕ ਬਣਾਈ। ਕੋਰੀਆ ਵੱਲੋਂ 67ਵੇਂ ਮਿੰਟ ਵਿੱਚ ਵੂ ਨਾਮ ਹਯੂਨ ਨੇ ਨੌਂਵਾ ਗੋਲ ਕੀਤਾ। ਕੋਰੀਆ ਦੇ ਲੀ ਸੇ ਯੁੰਗ ਨੂੰ ‘ਮੈਨ ਆਫ ਦਿ ਸਟੀਲ’ ਅਤੇ ਹਯੂ ਸਿਕ ਨੂੰ ‘ਮੈਨ ਆਫ ਦਿ ਮੈਚ’ ਦਾ ਖਿਤਾਬ ਦਿੱਤਾ ਗਿਆ।
ਇਸ ਦੌਰਾਨ ਫਾਕੁੰਡੋ ਕਾਲਿਯੋਨੀ ਦੇ ਗੋਲ ਸਦਕਾ ਅਰਜਨਟੀਨਾ ਨੇ ਅੱਜ ਨਿਊਜ਼ੀਲੈਂਡ ਉਤੇ 1-0 ਨਾਲ ਜਿੱਤ ਦਰਜ ਕਰਕੇ ਉਸ ਨੂੰ ਸੈਮੀਫਾਈਨਲ ਦੀ ਦੌੜ ਵਿੱਚੋਂ ਬਾਹਰ ਕਰ ਦਿੱਤਾ।
ਪਿਛਲੇ ਮੈਚ ਵਿੱਚ ਜਰਮਨੀ ਨੂੰ ਸਖ਼ਤ ਟੱਕਰ ਦੇਣ ਤੋਂ ਬਾਅਦ 4-3 ਨਾਲ ਹਾਰੀ ਅਰਜਨਟੀਨਾ ਦੀ ਟੀਮ ਨੇ ਆਖਰਕਾਰ ਅੱਜ ਟੂਰਨਾਮੈਂਟ ਵਿੱਚ ਪਹਿਲੀ ਜਿੱਤ ਦਰਜ ਕੀਤੀ। ਉਸ ਲਈ ਇਕੋ ਇਕ ਗੋਲ 55ਵੇਂ ਮਿੰਟ ਵਿੱਚ ਕਾਲਿਯੋਨੀ ਨੇ ਕੀਤਾ। ਪੂਲ ਏ ਵਿੱਚ ਨਿਊਜ਼ੀਲੈਂਡ ਨੇ ਚਾਰ ਮੈਚ ਖੇਡ ਕੇ ਛੇ ਅੰਕ ਬਣਾਏ ਹਨ। ਉਸ ਦਾ ਆਖਰੀ ਮੈਚ 9 ਮਾਰਚ ਨੂੰ ਵਿਸ਼ਵ ਅਤੇ ਓਲੰਪਿਕ ਚੈਂਪੀਅਨ ਜਰਮਨੀ ਨਾਲ ਹੋਵੇਗਾ।
ਅਰਜਨਟੀਨਾ ਦੀ ਟੀਮ ਮੈਚ ਵਿੱਚ ਸ਼ੁਰੂ ਤੋਂ ਜੇਤੂਆਂ ਵਾਂਗ ਖੇਡੀ। ਉਸ ਦੀ ਫਾਰਵਰਡ ਲਾਈਨ ਖਾਸ ਕਰਕੇ ਤਜਰਬੇਕਾਰ ਪੈਡਰੋ ਇਬਾਰਾ ਅਤੇ ਕਾਲਿਯੋਨੀ ਨੇ ਜ਼ਬਰਦਸਤ ਖੇਡ ਦਿਖਾਇਆ। ਪਹਿਲੇ ਅੱਧ ਵਿੱਚ ਨਿਊਜ਼ੀਲੈਂਡ ਨੂੰ ਇਕ ਪੈਨਲਟੀ ਸਟਰੋਕ ਵੀ ਮਿਲਿਆ ਪਰ ਰਿਆਨ ਆਚਿਬਾਲਡ ਦਾ ਸ਼ਾਰਟ ਜੁਆਨ ਥਾਮਸ ਐਸਿਪਨੋਸਾ ਨੇ ਬਚਾ ਲਿਆ।
ਦੂਜੇ ਅੱਧ ਵਿੱਚ ਅਰਜਨਟੀਨਾ ਨੇ ਕੀਵੀ ਗੋਲ ਉਤੇ ਲਗਾਤਾਰ ਹਮਲੇ ਕੀਤੇ ਅਤੇ ਉਸ ਨੂੰ 53ਵੇਂ ਅਤੇ 54ਵੇਂ ਮਿੰਟ ਵਿੱਚ ਪੈਨਲਟੀ ਕਾਰਨਰ ਮਿਲੇ ਪਰ ਕਾਮਯਾਬੀ ਨਹੀਂ ਮਿਲ ਸਕੀ। ਇਸ ਤੋਂ ਅਗਲੇ ਹੀ ਮਿੰਟ ਵਿੱਚ ਕਾਲਿਯੋਨੀ ਨੇ ਇਬਾਰਾ ਦੇ ਕਰਾਸ ਉਤੇ ਗੇਂਦ ਨੂੰ ਗੋਲ ਵੱਲ ਦਿਸ਼ਾ ਦੇ ਦਿੱਤੀ। ਕੀਵੀ ਟੀਮ ਦਾ ਪ੍ਰਦਰਸ਼ਨ ਚੰਗਾ ਨਹੀਂ ਸੀ ਅਤੇ ਉਸ ਦੇ ਫਾਰਵਰਡਾਂ ਨੇ ਕਈ ਗਲਤੀਆਂ ਕੀਤੀਆਂ। ਉਨ੍ਹਾਂ ਨੂੰ ਪੂਰੇ ਮੈਚ ਵਿੱਚ ਇਕ ਪੈਨਲਟੀ ਕਾਰਨਰ ਅਤੇ ਇਕ ਪੈਨਲਟੀ ਸਟਰੋਕ ਮਿਲਿਆ ਪਰ ਅਰਜਨਟੀਨਾ ਦੇ ਗੋਲਕੀਪਰ ਦੇ ਵਧੀਆ ਪ੍ਰਦਰਸ਼ਨ ਅੱਗੇ ਉਨ੍ਹਾਂ ਦੀ ਇਕ ਨਹੀਂ ਚੱਲੀ।
ਹਾਕੀ ਵਿਸ਼ਵ ਕੱਪ ਦੇ ਅੱਜ ਦੇ ਆਖਰੀ ਮੈਚ ਵਿਚ ਜਰਮਨੀ ਅਤੇ ਹਾਲੈਂਡ ਦੇ ਖਿਡਾਰੀਆਂ ਵਿਚਕਾਰ ਗਹਿ-ਗੱਚ  ਟੱਕਰ ਹੋਈ। ਹਾਲੈਂਡ ਦੀ ਟੀਮ ਤਿੰਨ ਜਿੱਤਾਂ ਕਰਨ ਤੋਂ ਬਾਅਦ ਜਰਮਨੀ ਟੀਮ ਨਾਲ ਮੈਚ ਬਰਾਬਰ ਕਰਨ ‘ਚ ਕਾਮਯਾਬ ਜ਼ਰੂਰ ਹੋਈ। ਦੂਜੇ ਪਾਸੇ ਦੋ ਜਿੱਤਾਂ ਅਤੇ ਹਾਲੈਂਡ ਤੋਂ ਪਹਿਲਾਂ ਦੱਖਣੀ ਕੋਰੀਆ ਨਾਲ ਮੈਚ ਬਰਾਬਰ ਰੱਖਣ ਕਰਕੇ ਜਰਮਨੀ ਦੀ ਟੀਮ ਦੇ ਅੰਕਾਂ ਦੀ ਗਿਣਤੀ ਅੱਠ ਹੈ ਜਦੋਂ ਕਿ ਹਾਲੈਂਡ ਟੀਮ ਦੇ ਦਸ ਅੰਕ ਹਨ। ਦੋਵਾਂ ਟੀਮਾਂ ਵਿਚਕਾਰ ਅੱਜ ਦਾ ਮੁਕਾਬਲਾ 2-2 ਦੀ ਬਰਾਬਰੀ ‘ਤੇ ਮੁੱਕਿਆ।

ਜਰਮਨੀ ਅਤੇ ਹਾਲੈਂਡ ਵਿਚਾਲੇ ਮੈਚ ਦਾ ਨਤੀਜਾ ਕੀ ਰਿਹਾ?
ਜਰਮਨੀ ਅਤੇ ਹਾਲੈਂਡ ਵਿਚਾਲੇ ਮੈਚ ਡਰਾਅ ਰਿਹਾ।